ORDE do 8 de abril de 2008 pola que se aproban as bases reguladoras aplicables á concesión dos Premios Galicia á pequena e mediana empresa sustentable e se convoca a súa segunda edición para o ano 2008.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 15/04/2008

A sustentabilidade empresarial é o novo punto de referencia e apoio para as empresas que desexan prosperar tendo moi en conta nas súas actuacións o respecto ambiental e a utilización das mellores tecnoloxías dispoñibles (MTDŽs) a través de proxectos que repercutan na sociedade como exemplificadores de comportamento respectuoso co ambiente.
Co fin de garantir na actualidade e no futuro a protección do ambiente, a xestión empresarial terá que axustarse, ademais de a criterios de rendibilidade, a parámetros de transparencia, comportamento ético, responsabilidade ambiental e sensibilidade social. Desde esta perspectiva, a Consellería de Medio Ambiente e Desenvolvemento Sostible pretende promover e fomentar a contribución das empresas á mellora social, ao respecto ambiental e a rendibilidade, impulsando unha conciencia de mellora da actuación empresarial de cara ao seu contorno de xeito integral.
Co obxecto de recoñecer publicamente e premiar aquelas pequenas e medianas empresas máis innovadoras e servir de exemplo ao noso tecido empresarial, a Consellería de Medio Ambiente e Desenvolvemento Sostible creou os Premios Galicia á pequena e mediana empresa sustentable co fin de animar e estimular ás empresas con sede social na Comunidade Autónoma de Galicia a iniciar o camiño das boas prácticas e de introdución da sustentabilidade na súa actividade empresarial.
Dada a positiva experiencia e o bo resultado acadado coa I convocatoria dos Premios Galicia á pequena e mediana empresa sustentable a Consellería de Medio Ambiente e Desenvolvemento Sostible estima necesario realizar unha segunda convocatoria destes premios co fin de consolidar a consecución dos obxectivos e finalidade perseguida pola concesión destes.
Con posterioridade á I convocatoria dos premios Galicia á pequena e mediana empresa sustentable e a aprobación das súas bases reguladoras entrou en vigor a Lei 9/2007, do 13 de xuño, de subvencións de Galicia, a cal resulta de aplicación á concesión destes premios. Ante a necesidade de adecuar as bases reguladoras dos premios Galicia á pequena e mediana empresa sustentable, a dita lei e por razóns de técnica normativa, faise preciso incorporar á presente orde as bases reguladoras da concesión destes premios, as cales, aínda que na súa maior parte son coincidentes coas establecidas na Orde do 28 de xuño do 2007, incorporan as modificacións operadas co fin de adecualas á Lei 9/2007, do 13 de xuño, de subvencións de Galicia.
Polo exposto, no uso das atribucións que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Obxecto.
O obxecto desta orde é establecer as bases reguladoras aplicables a concesión dos Premios Galicia á pequena e mediana empresa sustentable e proceder á convocatoria da súa segunda edición para o ano 2008.
Artigo 2º.-Obxetivo e finalidade da concesión destes premios.
O obxectivo e a finalidade da concesión dos Premios Galicia á pequena e mediana empresa sustentable é recoñecer publicamente e recompensar a implementación do desenvolvemento sustentable na actividade produtiva da pequena e mediana empresa de Galicia co fin de contribuír á conservación e mellora do ambiente.
Artigo 3º.-Contía dos premios e financiamento.
1. A convocatoria da II edición dos premios Galicia á pequena e mediana empresa sustentable ten por obxecto o outorgamento de tres premios que terán o seguinte contido:
-Primeiro premio: cunha dotación económica por importe de 12.000 euros e o galardón Galicia á pequena e mediana empresa sustentable.
-Segundo premio: cunha dotación económica por importe de 5.000 euros e o galardón Galicia á pequena e mediana empresa sustentable.
-Terceiro premio: cunha dotación económica de 3.000 euros e o galardón Galicia á pequena e mediana empresa sustentable.
2. Estes premios aboaranse con cargo á partida orzamentaria 15.04.541E.770.1 dos orzamentos xerais da Comunidade Autónoma de Galicia para o ano 2008 e o seu pagamento estará suxeito a retención fiscal, de conformidade coa lexislación aplicable nesta materia.
Artigo 4º.-Xestión.
A xestión dos premios Galicia á pequena e mediana empresa sustentable farase de acordo cos principios recollidos no punto segundo do artigo 5 da Lei 9/2007, do 13 de xuño, de subvencións de Galicia.
Artigo 5º.-Procedemento de concesión.
A concesión dos premios Galicia á pequena e mediana empresa sustentable tramitarase en réxime de concorrencia competitiva.
Artigo 6º.-Beneficiarios.
1. Terá a consideración de beneficiarios dos premios Galicia á pequena e mediana empresa todas as entidades que, con independencia da forma xurídica que adopten, realicen, de xeito regular, a súa actividade económica de xeito que se axuste plenamente e sexa respectuosa co desenvolvemento sustentable e teñan a súa sede social na Comunidade Autónoma de Galicia, sempre que o seu número de traballadores sexa inferior a douscentos cincuenta e o seu volume anual de negocios non exceda de cincuenta millóns de euros ou cuxo balance anual non exceda de corenta e tres millóns de euros (de conformidade coa definición de PEME que se establece na Recomendación da Comisión das Comunidades Europeas 2003/361, do 6 de maio).
2. Non poderán obter a condición de beneficiarias as empresas sinaladas no punto anterior nas que concorran algunha das circunstancias indicadas no punto segundo do artigo 10 da Lei 9/2007, do 13 de xuño, de subvencións de Galicia. A xustificación de non estar incurso nas prohibicións para obter a condición de beneficiario farase mediante declaración responsable que se axustará ao modelo normalizado recollido no anexo II desta orde.
Artigo 7º.-Obrigas dos beneficiarios.
1. Os beneficiarios dos premios Galicia á pequena e mediana empresa sustentable deberán cumprir coas obrigas sinaladas no artigo 11 da Lei 9/2007, do 13 de xuño e, de xeito especial, deberán xustificar o cumprimento do obxectivo que motivou a concesión destes premios.
2. Os beneficiarios están obrigados a facilitar toda a información que lles sexa requirida pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino destes premios.
Artigo 8º.-Solicitudes.
1. As solicitudes para participar na II edición dos premios Galicia á pequena e mediana empresa sustentable farase por escrito que axustará o seu contido ao modelo normalizado recollido no anexo I desta orde.
2. As solicitudes dirixiranse ao conselleiro de Medio Ambiente e Desenvolvemento Sostible e presentaranse no rexistro xeral desta consellería ou en calquera dos lugares previstos no artigo 38.4º da Lei 30/1992, do 26 de novembro, do réxime xurídico das administracións públicas e do procedemento administrativo común.
3. A presentación das solicitudes comportará a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesourería Xeral da Seguridade Social e a Consellería de Economía e Facenda, agás que o solicitante denegue expresamente o seu consentimento, en cuxo caso estará obrigado a presentar, xunto coa súa solicitude, os devanditos certificados.
Artigo 9º.-Documentación que se ten que xuntar á solicitude.
1. Á solicitude para participar na segunda edición dos premios Galicia á pequena e mediana empresa sustentable deberase xuntar, en todo caso, a seguinte documentación:
a) Declaración responsable do beneficiario de non estar incurso nas prohibicións sinaladas no artigo 10.2º da Lei 9/2007, de 13 de xuño. O contido desta declaración axustarase ao modelo normalizado recollido no anexo II desta orde.
b) Memoria explicativa do proxecto ou conxunto de actuacións empresariais nos distintos aspectos do desenvolvemento sustentable:
-Respecto ambiental.
-Vantaxes sociais.
-Vantaxes económicas.
-Transversalidade.
Describirase o detalle das accións nestes ámbitos, obxectivos fixados, número de traballadores implicados, financiamento e resultados acadados. Indicarase de xeito explícito, se son actuacións xa rematadas ou ben en fase de elaboración, indicando neste caso, o seu prazo de execución.
Respecto das certificacións (ISO, EMAS, OSHAS 18001...) ou calquera outro mérito alegado deberase xuntar a súa xustificación; para os que estean en proceso de consecución deberase achegar documentación fidedigna que garanta a súa obtención.
c) Declaración responsable do solicitante de que a súa participación no procedemento de concesión dos premios Galicia á pequena e mediana empresa sustentable se somete ao réxime de minimis establecido no Regulamento da Comisión Europea 1998/2006, do 15 de decembro, con suxeición ao cal os premiados non poderán percibir máis de douscentos mil euros por subvencións ou axudas ás que sexa aplicable este réxime de minimis nun período de tres exercicios fiscais. O contido desta declaración axustarase ao modelo normalizado recollido no anexo III desta orde.
Artigo 10º.-Prazo de presentación das solicitudes.
O prazo de presentación das solicitudes para participar na II edición dos premios Galicia á pequena e mediana empresa sustentable comezará a computarse o día da entrada en vigor desta orde e rematará o 1 de setembro de 2008.
Artigo 11º.-Emenda da solicitude.
Cando a solicitude para participar na II edición dos premios Galicia á pequena e mediana empresa sustentable non se axuste ao disposto nesta orde requirirase o interesado para que, no prazo de dez días, emende a súa solicitude, indicándolle expresamente que, de non facelo así, se considerará que desistiu no procedemento de concesión dos premios Galicia á pequena e mediana empresa sustentable.
Artigo 12º.-Criterios obxectivos da concesión dos premios.
A concesión dos premios Galicia á pequena e mediana empresa sustentable farase tendo en conta os seguintes criterios:
a) O respecto ambiental perseguido e efectivamente acadado coas actuacións, programas e accións levadas a cabo pola empresa de xeito integrado. Neste sentido teranse en conta as verificacións e certificacións ambientais da empresa solicitante, en especial a ISO 14001 e o EMAS, así como as medidas adoitadas para a redución da contaminación atmosférica, en especial de dióxido de carbono, que sexan medibles a través de indicadores. Tamén se valorarán nesta epígrafe a contribución destas actuacións, programas e accións á construción bioclimática, ás reducións de consumos, insumos e medidas de transporte eficiente, ao emprego de combustibles limpos e ao cálculo de rutas eficientes, entre outros.
b) As vantaxes sociais perseguidas e efectivamente acadadas coas actuacións, programas e accións levadas a cabo pola empresa de xeito integrado. Para valorar esta epígrafe teranse en conta as medidas sociais adoptadas dentro e fóra da empresa que contribúan á mellora da inserción social de colectivos desfavorecidos, que melloren a conciliación, a igualdade de xénero e a estabilidade no emprego, ou calquera outra desta índole, así como as certificacións sociais obtidas pola empresa, en especial, a OSHAS 18001 de seguranza e saúde.
c) As vantaxes económicas perseguidas e efectivamente acadadas coas actuacións, programas e accións levadas a cabo pola empresa de xeito integrado. Para valorar esta epígrafe terase en conta a innovación introducida nos procesos produtivos, valorándose especialmente a posesión do certificado UNE 166002 de I+D+I, a elaboración de produtos ecolóxicos (con etiqueta ecolóxica), os servizos cunha marcada compoñente respectuosa co ambiente, os produtos de comercio xusto en insumos ou contratación e, en xeral, todas as actividades produtivas, investimentos e produtos que sexan respectuosos co ambiente.
d) A transversalidade acadada coas actuacións, programas e accións levadas a cabo pola empresa, de xeito integrado, en distintos campos ou sectores, para o cal haberá que ter en conta o efecto multiplicador que producen as actuacións mencionadas. Nesta epígrafe valorarase de xeito especial o feito de que a empresa teña elaborada ou en trámite de elaboración a memoria de sustentabilidade ou as políticas de comunicación das súas actuacións sustentables.
e) O emprego da lingua galega nas actuacións, programas e accións levados a cabo pola empresa de xeito integrado.
Artigo 13º.-Instrución e ordenación do procedemento.
1. A Subdirección Xeral de Fomento do Desenvolvemento Sostible é o órgano competente para a instrución e ordenación do procedemento de concesión dos premios Galicia á pequena e mediana empresa sustentable, que se axustará, en todo caso, ao disposto nos capítulos II e III do título VI da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Rematada a instrución do procedemento de concesión dos premios Galicia á pequena e mediana empresa sustentable, a Subdirección Xeral de Fomento elevará ao conselleiro de Medio Ambiente e Desenvolvemento Sostible a proposta de resolución deste procedemento xunto co informe emitido pola comisión de valoración.
3. Poderase prescindir, mediante resolución motivada, do trámite de audiencia aos interesados da proposta de resolución cando non se teñan en conta outros feitos, alegacións e documentación que a aducida polos interesados.
Artigo 14º.-Comisión de valoración.
1. As solicitudes presentadas para participar na II edición dos premios Galicia á pequena e mediana empresa sustentable serán valoradas por unha comisión con suxeición aos criterios sinalados no artigo 12º desta orde.
2. A comisión de valoración estará presidida pola persoa titular da Dirección Xeral de Desenvolvemento Sostible e estará integrada polos seguintes vogais:
-O/A subdirector/a xeral de Fomento e Desenvolvemento Sostible.
-Un/unha representante da Dirección Xeral de Calidade e Avaliación Ambiental.
-Tres vogais en representación da Confederación de Empresarios de Galicia, que serán designados polo seu presidente.
-Un/unha representante da Federación Ecoloxista Galega, designado/a polo seu/súa presidente/a.
-Un/unha representante do Instituto Galego de Promoción Económica.
-Un/unha representante por cada un dos sindicatos máis representativos na nosa comunidade autónoma.
Actuará como secretario/a desta comisión de valoración o/a xefe/a do Servizo de Promoción da Sustentabilidade, que intervirá con voz pero sen voto.
3. A comisión de valoración concretará nun informe o resultado da avaliación efectuada, o cal será remitido á Subdirección Xeral de Fomento do Desenvolvemento Sostible, o cal será elevado, xunto coa proposta de resolución, ao conselleiro de Medio Ambiente e Desenvolvemento Sostible.
Artigo 15º.-Resolución do procedemento.
1. A resolución do procedemento da II convocatoria dos premios Galicia á pequena e mediana empresa realizaraa o conselleiro de Medio Ambiente e Desenvolvemento Sostible, de xeito motivado e con suxeición aos criterios establecidos no artigo 12º desta orde e será notificada ás empresas premiadas.
2. A resolución do conselleiro de Medio Ambiente e Desenvolvemento Sostible pon fin á vía administrativa e fronte a ela poderase interpoñer recurso potestativo de reposición ante este mesmo órgano ou ben ser impugnada directamente ante a orde xurisdicional contencioso-administrativa.
Artigo 16º.-Prazo para a resolución do procedemento.
O prazo para a resolución da II convocatoria dos premios Galicia á pequena e mediana empresa sustentable será de nove meses, cuxo cómputo se iniciará a partir do día seguinte ao da publicación desta orde no Diario Oficial de Galicia.
Artigo 17º.-Compatibilidade con outras subvencións.
Os premios Galicia á pequena e mediana empresa sustentable serán compatibles con outras subvencións ou axudas para a mesma finalidade, procedentes de calquera outra Administración ou de entes públicos ou privados, nacionais ou da Unión Europea, con suxeición, en todo caso, ao disposto na disposición adicional única para o réxime de minimis.
Artigo 18º.-Infraccións e sancións administrativas.
1. Constitúen infraccións administrativas no procedemento de concesión dos premios Galicia á pequena e mediana empresa sustentable as sinaladas no título IV da Lei 9/2007, do 13 de xuño, de subvencións de Galicia, as cales serán sancionadas de conformidade co disposto na devandita lei.
2. O órgano competente para impoñer sancións polas infraccións cometidas dentro do procedemento de concesión dos premios Galicia á pequena e mediana empresa sustentable é o conselleiro de Medio Ambiente e Desenvolvemento Sostible.
Artigo 19º.-Reintegro dos premios.
1. Procederá o reintegro total dos premios concedidos no suposto de que as empresas premiadas incumprisen as condicións ou os méritos tidos en conta para a concesión da II convocatoria dos premios Galicia á pequena e mediana empresa sustentable.
2. O conselleiro de Medio Ambiente e Desenvolvemento Sostible é o órgano competente para resolver o procedemento de reintegro destes premios, que se rexerá polas disposicións xerais sobre procedementos administrativos contidas no título VI da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo das especialidades recollidas no capítulo II, do título II, da Lei 9/2007, do 13 de xuño, de subvencións de Galicia.
Artigo 20º.-Rexistro publico de subvencións.
1. A concesión dos premios Galicia á pequena e mediana empresa sustentable será obxecto de inscrición no rexistro público de subvencións.
2. Os interesados terán, en calquera momento, o dereito de acceso, rectificación, cancelación e oposición dos seus datos que figuren no Rexistro Público de Subvencións, de conformidade co establecido na Lei orgánica 15/1999, do 13 de decembro, de protección de datos de carácter persoal.
3. A solicitude para ser beneficiario dos premios Galicia á pequena e mediana empresa sustentable levará implícita a autorización, no suposto de resultar premiado, para a inscrición no rexistro público de subvencións dos datos facilitados á Xunta de Galicia na súa solicitude. Non obstante, os solicitantes poderán denegar expresamente o seu consentimento á inscrición dos seus datos no rexistro público de subvencións cando concorran algunha das circunstancias previstas na letra d), do apartado 2º, do artigo 15 da Lei orgánica 15/1999, do 13 de decembro, de protección de datos de carácter persoal.
Artigo 21º.-Publicidade.
1. Unha vez que se resolva a II convocatoria dos premios Galicia á pequena e mediana empresa sustentable, procederase, en acto público, á entrega destes premios aos galardoados, a cal poderá ser obxecto de difusión nos principais medios de comunicación social.
2. De conformidade co disposto no artigo 15 da Lei 9/2007, do 13 de xuño, de subvencións de Galicia, a concesión dos premios Galicia á pequena e mediana empresa sustentable será obxecto de publicación no Diario Oficial de Galicia, con expresión da súa convocatoria, do crédito orzamentario con cargo ao cal se aboarán estes premios, a identidade dos premiados así como o importe destes premios.
3. Con suxeición ao establecido no punto catro do artigo 13 da Lei 4/2006, do 30 de xuño, de transparencia e boas prácticas na Administración pública galega, dentro dos cinco días seguintes ao da publicación no Diario Oficial de Galicia da concesión dos premios Galicia á pequena e mediana empresa sustentable publicarase, na páxina web da Consellería de Medio Ambiente e Desenvolvemento Sostible, o importe destes premios, a relación dos premiados e a identificación da normativa reguladora.
Disposición adicional única
1. Os premios Galicia á pequena e mediana empresa sustentable someteranse ao réxime de minimis establecido no regulamento da Comisión Europea 1998/2006, do 15 de decembro, con suxeición ao cal os premiados non poderán percibir máis de douscentos mil euros por subvencións ou axudas ás que sexa aplicable este réxime de minimis nun período de tres exercicios fiscais.
2. Co fin de fiscalizar o cumprimento do réxime de minimis, os participantes na II convocatoria dos premios Galicia á pequena e mediana empresa sustentable deberán presentar, xunto coa súa solicitude, unha declaración en que se recollan as axudas ou subvencións suxeitas ao réxime de minimis que foran concedidas durante os dous anos fiscais anteriores e durante o exercicio fiscal en curso.
3. Na resolución da concesión dos premios Galicia á pequena e mediana empresa sustentable farase constar que esta se axusta ao réxime de minimis, facendo constar o importe dos premios, expresado en equivalente bruto.
Disposicións derradeiras
Primeira.-Facúltase o director xeral de Desenvolvemento Sostible para que dite as instrucións precisas para o desenvolvemento e a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de abril de 2008.
Manuel Vázquez Fernández
Conselleiro de Medio Ambiente
e Desenvolvemento Sostible
Ver referencia pdf "07200D005P015.PDF"